
ОБЩИНСКИ СЪВЕТ – ВРАЦА
ПРЕДЛОЖЕНИЕ
От Калин Каменов
Кмет на Община Враца
Относно: Допускане изработването на проект за Подробен устройствен план – план за улична регулация (ПУП-ПУР) за образуване на второстепенна улица чрез удължаване на локалното платно на бул. „Втори юни“.
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

В Община Враца е постъпило заявление с вх. № 0800-489 / 13.10.2026 г. от Община Враца, като собственик на поземлени имоти находящи се в гр. Враца, за допускане изработването на проект за Частично изменение на подробен устройствен план - план за улична регулация (ЧИПУП-ПУР) за образуване на второстепенна улица чрез удължаване на локалното платно на бул. „Втори юни“.

Необходимостта от обособяване на второстепенна улица чрез удължаване на съществуващото локално платно на бул. „Втори юни“ е обусловена от значителния брой земеделски имоти в местност „Егледжето“, землище на гр. Враца, за които е извършена промяна на предназначението и които са обхванати от подробен устройствен план с цел жилищно застрояване. В резултат на настъпилите устройствени промени територията придобива нов характер и се създават предпоставки за поетапното ѝ развитие като жилищна зона, което налага осигуряването на подходяща улична инфраструктура. Удължаването на локалното платно и обособяването на второстепенна улица ще създадат необходимата транспортна връзка с прилежащите имоти, ще подобрят достъпността до тях и ще осигурят условия за организирано и функционално обслужване на територията в съответствие с предвижданията на подробния устройствен план.

Обособяването на второстепенна улица чрез продължаване на локалното платно на бул. „Втори юни“ ще има съществено значение и за осигуряването на необходимите предпоставки за административно и адресно обслужване на поземлените имоти в местност „Егледжето“. Предвид промяната на предназначението на множество имоти за жилищни нужди е необходимо да се създаде ясна и логична улична структура, която да позволява еднозначното им пространствено идентифициране и определянето на нови административни адреси. Реализирането на уличното продължение ще улесни достъпа на собственици, 
обитатели и доставчиците на обслужващи услуги, включително на службите за спешно реагиране, и ще подпомогне нормалното функциониране и бъдещото развитие на жилищната 
зона. По този начин ще се постигне по-добра организация на територията, съответствие между устройствените предвиждания и реалните потребности на имотите, както и създаване на условия за тяхното пълноценно използване.
Съгласно чл. 124а, ал. 1 от ЗУТ правомощията за допускане на изработването на подробния устройствен план са на Общински съвет – Враца, с оглед на което предлагам да се допусне изработването на проект за Частично изменение на подробен устройствен план - план за улична регулация (ЧИПУП-ПУР).
Към заявлението са извадка от действащия регулационен план на гр. Враца, одобрен с Решение № 959 / 19.04.2011 г. на Общински съвет – Враца, задание по чл. 125 от ЗУТ и скица–предложение по чл. 135, ал. 2 от ЗУТ за изготвяне на Подробен устройствен план - план за улична регулация (ПУП-ПУР).

Предвид гореизложеното и на основание чл. 21, ал. 1, т. 8, т. 11 и ал. 2 от Закона за 
местното самоуправление и местната администрация (ЗМСМА) във връзка с чл. 8, ал. 1 във 
връзка с чл. 3, ал. 2, т. 1 от Закона за общинската собственост (ЗОС), чл. 124а, ал. 1 и 
чл. 110, ал. 1, т. 2 от Закона за устройство на територията (ЗУТ), във връзка с чл. 134, ал. 2, 
т. 4 и т. 6 и чл. 124б, ал. 1 от във връзка с чл. 125, ал. 1 от ЗУТ, предлагам Общински съвет – Враца, да одобри заданието и да разреши изработването на Частично изменение на подробен устройствен план - план за улична регулация (ЧИПУП-ПУР) за образуване на второстепенна улица чрез удължаване на локалното платно на бул. „Втори юни“, за което предлагам проект за решение.

Приложения:

1. Извадка от действащия регулационен план на гр. Враца, одобрен с Решение № 959 / 19.04.2011 г. на Общински съвет – Враца;
2. Задание по чл. 125 от ЗУТ;

3. Скица-предложение за изработването на ЧИПУП-ПУР.

О Б Щ И Н С К И   С Ъ В Е Т – В Р А Ц А
Р Е Ш Е Н И Е

                                                     от....................................................

ОТНОСНО: 
Относно: Допускане изработването на проект за Подробен устройствен план – план за улична регулация (ПУП-ПУР) за образуване на второстепенна улица чрез удължаване на локалното платно на бул. „Втори юни“.
О Б Щ И Н С К И   С Ъ В Е Т
На основание чл. 21, ал. 1, т. 8, т. 11 и ал. 2 от Закона за местното самоуправление и местната администрация (ЗМСМА) във връзка с чл. 8, ал. 1 във връзка с  чл. 3, ал. 2, т. 1 от Закона за общинската собственост (ЗОС), чл. 124а, ал. 1 и чл. 110, ал. 1, т. 2 от Закона за устройство на територията (ЗУТ), във връзка с чл. 134, ал. 2, т. 4 и т. 6 и чл. 124б, ал. 1 във връзка с чл. 125, ал. 1 от Закона за устройство на територията (ЗУТ) и при мотиви изложени в предложението,   
Р Е Ш И:
1. Одобрява задание и разрешава изработването на проект за Частично изменение на подробен устройствен план - план за улична регулация (ЧИПУП-ПУР) за образуване на второстепенна улица чрез удължаване на локалното платно на бул. „Втори юни“.

2. Подробният устройствен план – план за улична регулация да се изработи еднофазно, във фаза окончателен проект, в обем и съдържание съгласно приложената скица-предложение по чл. 135, ал. 2 от ЗУТ и съгласно изискванията на Наредба № 8/2001 г. на МРРБ за обема и съдържанието на устройствените схеми и планове и Наредба № 7/2003 г. за правила и нормативи за устройство на отделните видове територии и устройствени зона.
3. Решението на общинския съвет да се разгласи с обявление, което да се постави на определените за това места в сградата на Общината, както и на други подходящи места в територията – предмет на плана, и се публикува на интернет страницата на общината.

4. Възлага на Кмета на Община Враца или оправомощено лице да извърши необходимите правни и фактически действия, в изпълнение на настоящото Решение.

5.  Решението не подлежи на оспорване, съгласно чл. 124б, ал. 4 от ЗУТ.

